FI Euroopan unionin virallinen lehti C 250/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 250/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ANGURIA REGGIANA”

EU-nro: IT-PGI-0005-01385 – 14.10.2015

SAN ( ) SMM ( X )

1. Nimi (nimet)

”Anguria Reggiana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimityksellä ”Anguria Reggiana” tarkoitetaan lajiin Citrullus lanatus kuuluvia tuoreita hedelmiä.

Anguria Reggiana -hedelmän tuotannossa voidaan erottaa seuraavat tyypit:

— Pyöreä tyyppi, jolla on Ashai Mijako -tyypin ominaisuudet: pyöreä hedelmä; harmaanvihreä kuori, jonka pinnassa on tummanvihreitä juovia; rapea kiinteä malto, jonka väri täydessä kypsyysasteessa olevalla hedelmällä on kirkkaanpunainen; paino 5–12 kg;

— Soikea tyyppi, jolla on Crimson-tyypin ominaisuudet: soikeanpyöreä hedelmä; kiiltävä kohtalaisen vihreä kuori, jonka pinnassa on tummanvihreitä juovia; rapea kiinteä malto, jonka väri täydessä kypsyysasteessa olevalla hedelmällä on punainen; paino 7–16 kg;

— Pitkänomainen tyyppi, jolla on Sentinel-tyypin ominaisuudet: pitkänomainen hedelmä; kiiltävä kohtalaisen vihreä kuori, jonka pinnassa on tummanvihreitä juovia; rapea kiinteä malto, jonka väri täydessä kypsyysasteessa olevalla hedelmällä on kirkkaanpunainen; paino 7–20 kg;

Ominaisuus, joka erottaa Anguria Reggiana -vesimelonin muista, on sen mallon erityisen makea maku; se johtuu sokeripitoisuudesta, joka Ashai Mijako -tyypillä on yli 11 Brix-astetta ja Crimson- ja Sentinel-tyypeillä yli 12 Brix-astetta.

Kulutukseen saatettaessa hedelmillä on oltava seuraavat ominaisuudet:

— ehyitä (refraktometriluvun automaattisen mittaamisen aikana mahdollisesti syntynyt pieni vaurio kuoressa sallitaan),

— puhtaita (vailla näkyviä vieraita aineita),

— terveitä, vailla tuholaisia,

— vailla hedelmälle vieraita hajuja,

— muodoltaan lajikkeen ominaisuuksille asetettujen vaatimusten mukaisia,

— vailla ulkoisia halkeamia ja kolhiutumia,

— kukkavarren pituus 2–5 cm,

— kunnoltaan ja kehittymisasteeltaan sellaisia, että ne kestävät kuljetuksen ja siihen liittyvät käsittelytoimenpiteet;

kuoren pinta voi olla vaaleampi siinä kohdassa, joka on ollut kosketuksessa maahan kasvuvaiheen aikana.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (kylväminen, viljely, sadonkorjuu l. leikkaaminen) on tapahduttava yksilöidyllä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Hedelmät on asetettava asianmukaisiin säiliöihin tai varastointiin soveltuvasta materiaalista valmistettuihin laatikoihin tai rasioihin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Jokaiseen vesimeloniin on ehdottomasti kiinnitettävä SMM-tuotteen ”Anguria Reggiana” tunnus ja EU:n SMM-tunnus.

SMM-tuotteen ”Anguria Reggiana” tunnus on kuvattu jäljempänä:

Jokaiseen vesimeloniin kiinnitettävässä soikeassa etiketissä on ilmoitettava tuottajayrityksen nimi.

4. Maantieteellisen alueen tarkka rajaus

Tuotantoalue käsittää seuraavien kuntien alueen kokonaisuudessaan: Bagnolo in Piano, Cadelbosco di Sopra, Campagnola, Castelnovo Sotto, Correggio, Fabbrico, Novellara, Poviglio, Rio Saliceto ja S. Martino in Rio; sekä osan seuraavien kuntien alueesta: Boretto, Brescello, Campegine, Gattatico, Gualtieri, Guastalla, Reggio Emilia, Reggiolo, Rolo ja Rubiera.

5. Yhteys maantieteelliseen alueeseen

Anguria Reggiana -vesimelonin ja sen tuotantoalueen välinen syy-yhteys, joka määrittää tuotteen erityslaadun, perustuu yksilöidyn maantieteellisen alueen ominaispiirteisiin ja paikallisten tuottajien osaamiseen.

Yksilöidyn alueen erityispiirre ovat vuosisatojen kuluessa hyötykäyttöön kuivatetut maa-alueet, joiden maaperä on pääasiassa savipitoista, vaikeasti muokattavaa mutta hedelmällistä ja sisältää runsaasti luonnollisia hivenaineita, kuten kaliumia. Kaikkialla alueella samankaltaiset maaperän ominaisuudet vaikuttavat ratkaisevasti hedelmien kasvuun, rakenteeseen ja kemiallisiin ja aistinvaraisiin ominaisuuksiin.

Anguria Reggiana -vesimelonin erityispiirre on sen mallon erityisen makea maku, joka johtuu sokeripitoisuudesta.

Tämä ominaisuus on yhteydessä tuottajien osaamiseen ja heidän kehittämäänsä pitkälle hiottuun viljelymenetelmään, jonka erityisyys ilmenee etenkin sadonkorjuuvaiheessa, kun vesimelonit leikataan irti kasvista. Satoa korjataan kustakin kasvista vähintään kolme kertaa, jolloin jokainen kulutukseen saatettava Anguria Reggiana -vesimeloni on ehtinyt kypsyä täydellisesti ja sen sokeripitoisuus on mahdollisimman korkea; hedelmät eivät kuitenkaan ole ylikypsiä, ja niiden malto on rapea ja kiinteä. Kypsyysaste ilmenee kuoren, kannan ja kärhilehtien ulkoisista ominaisuuksista ja erityisesti tyypillisestä äänestä, joka kuuluu kun vesimelonia koputetaan kädellä; asiantunteva toimija pystyy arvioimaan kaikki nämä ominaisuudet suoraan pellolla.

Kukin korjattava vesimeloni arvioidaan näin yksitellen tarkastelemalla ja koputtamalla, ja se leikataan irti kasvista vasta sitten, kun toimija on todennut ulkonäön ja äänihavainnon perusteella, että hedelmällä on kypsyyden, laadun ja säilyvyyden edellyttämät ominaisuudet. Sadonkorjuu aloitetaan yleensä varhain aamulla vesimelonien ollessa raikkaita viileän yön jälkeen, ja niiden lämpötila on sopiva säilyvyyden kannalta.

Leikkaaminen tapahtuu käyttäen pientä sirppimäistä leikkausveistä (roncola), jonka terä on osittain käyrä. Tämän erityisen työvälineen muoto on vuosien mittaan kehitetty sellaiseksi, että voidaan välttää kasvin sivuhaarojen katkaiseminen, koska kasvin fysiologisten ominaisuuksien on säilyttävä täydellisinä kunnes kaikki hedelmät on leikattu irti. Sadonkorjuutoimenpiteet edellyttävät paikallisilta leikkaajilta (spiccatori) vanhaa, sukupolvelta toiselle siirtynyttä vakiintunutta osaamista, jotta he pystyvät valikoimaan kypsät hedelmät ja korjaamaan ne siten, että kasvi tuottaa edelleen uusia hedelmiä.

Reggio Emilian vesimelonintuottajien taidot ja osaaminen perustuvat vanhaan perinteeseen, mikä osoittaa selvästi tuotteen ja sen tuotantoalueen välisen yhteyden.

Historiaan ja kulttuuriin liittyvät viittaukset

On olemassa runsaasti historiallisia todisteita, jotka viittaavat vesimelonien viljelyyn Reggio Emilian alueella ja osoittavat, että kyseessä on vakiintunut ja muuttumattomana sukupolvelta toiselle siirtynyt perinne.

Ensimmäiset viittaukset alueen vesimelonien korkeaan laatuun ovat peräisin 1500-luvulta, kun Po-joen tasangon vanhojen renessanssihovien välisessä kirjeenvaihdossa kehuttiin alueella tuotettujen hedelmien erinomaisuutta. Vesimeloni oli pitkään 1700-luvulle asti luksustuote, kunnes Italian yhdistyminen (Risorgimento) avasi silloisten vanhojen pikkuvaltioiden väliset rajat ja mahdollisti myös kaupankäynnin rajojen laajentamisen. Aikojen kuluessa paikallisen tuotannon korkea laatu teki tuotteen tunnetuksi Milanon, Genovan ja maiden lähialueiden markkinoilla, ja 1900-luvulla tuotteen maine levisi myös Alppien pohjoispuolelle.

Anguria Reggiana -vesimeloni yhdistetään Reggio Emilian maakunnan tasankoalueeseen myös perinteisissä gastronomia-alan opaskirjoissa. Touring Club Italianon Guida Gastronomica -oppaassa vuodelta 1931 viitataan alueen vesimeloneihin ja makeisiin meloneihin. Kyseinen alue käsittää tunnetuimmat perinteiset vesimelonien tuotantokeskukset, kuten Gualtieri, Novellara, Santa Vittoria, Poviglio e Cadelbosco di Sopra, Rio Saliceto ja Ca’ de’ Frati. Vesimelonin viljelyn ja kulutuksen yleisyydestä alueella kertovat myös 1900-luvun alussa luonnonmateriaaleista, kuten puusta ja oksista, rakennetut majat, joissa viipaloitua vesimelonia myytiin ja tarjoiltiin.

Sittemmin alueen tuottajat ovat pyrkineet erikoistumaan yhä enenevässä määrin vesimelonien tuotantoon, ja sekä tuottajat että paikallinen väestö pyrkivät yhdessä edistämään, suojelemaan ja lisäämään Anguria Reggiana -vesimelonien tuotantoa ja kauppaa ja sen tuomaa lisäarvoa.

Vuodesta 1975 lähtien on järjestetty paikallisia juhlia, tapahtumia ja kilpailuja tuotteen maineen edistämiseksi ja tunnustuspalkinnon jakamiseksi kaikkein suurimmille ja makeimmille vesimeloneille.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.